Wolfgang Schäuble

**Wolfgang Schäuble** (1942–2023) var en tysk jurist og politiker (CDU) som blant annet var forbundsdagspresident og Tysklands finansminister (2009–2017). Schäuble var formann for CDU etter Helmut Kohl i 1998, og ble etterfulgt av Angela Merkel i 2000. Han var innvalgt i Forbundsdagen i 51 år, fra han var 30 år gammel, som er det lengste noen har vært innvalgt. Han vant 14 valg til Forbundsdagen. Han spilte en sentral rolle ved gjenforeningen av Tyskland etter murens fall, inkludert flytting av hovedstaden fra Bonn til Berlin. Schäuble beskrives som en av det betydeligste politikerne i Tyskland siden andre verdenskrig. Han er en av de siste tyske politikerne som vokste opp i etterkrigstiden. Schäuble var ivrig tilhengere av utdypet samarbeid i regi av EU.

## Liv og virke
### Bakgrunn
Wolfgang Schäuble ble født 18. september 1942 i Freiburg im Breisgau i Tyskland.  Wolfgang Schäuble var den andre av tre sønner til den senere CDU-politiker Karl Schäuble (1907–2000), som fra 1947 til 1952 var medlem av den badiske landdagen, og hans hustru Gertrud Schäuble født Göhring.

Etter Abitur i 1961 ved gymnaset i Hausach studerte han jus og økonomi i Freiburg og Hamburg, og tok i 1966 den første og i 1970 den annen juridiske statseksamen.

I 1971 ble han dr.juris. med et doktorarbeid om *Die berufsrechtliche Stellung der Wirtschaftsprüfer in Wirtschaftsprüfungsgesellschaften*. Deretter trådte han inn i statstjenesten i delstaten Baden-Württemberg, og ble etterhvert regjeringsråd i finansdepartementet. Mellom 1978 og 1984 var han dessuten virksom som advokat knyttet til landretten i Offenburg.

### Politisk karriere
Schäubles politiske løpebane begynte i 1961 med hans inntreden i Junge Union. Under studiet var han også leder for Ring Christlich-Demokratischer Studenten i Hamburg og så Freiburg. I 1965 ble Schäuble så medlem av CDU. Fra 1969 til 1972 var han formann for *Junge Union Südbaden*.

Schäuble ble innvalgt i Forbundsdagen i 1972 og var minister for særlige oppgaver i den føderale regjeringen og stabssjef for Forbundskanslerens kontor mellom 1984 og 1989 (under Kohl). Fra 1989 til 1991 var han innenriksminister, og han var den sentrale forhandleren på vesttysk side ved forberedelse av gjenforeningen med Øst-Tyskland i 1990. Fra 1991 til 2000 var han parlamentarisk leder for CDU/CSU-fraksjonen i det tyske parlamentet. Han var formann for CDU etter Helmut Kohl i 1998 og ble etterfulgt av Angela Merkel i 2000. Schäuble trakk seg som partileder i 2000 da det kom frem at han på vegne av CDU hadde mottatt på 100.000 mark i donasjon fra våpenhandleren Karlheinz Schreiber. Kohl var opprinnelig Schäubles mentor og nære samarbeidspartnere, og de ble uvenner i forbindelse med saken om pengedonasjoner.

I 2005 ble han utnevnt til innenriksminister i Angela Merkels regjering. I 2009 ble han finansminister i Merkels andre regjering og beholdt samme stilling i regjeringen Merkel III. Schaüble gikk av som finansminister da han 24. oktober 2017 ble valgt som ny president i Forbundsdagen. I oktober 2021 avstod Wolfgang Schaüble sin plass som president for Forbundsdagen til Bärbel Bas.

Under finanskrisen etter 2008 ble han ansett som hovedmannen bak den strenge linjen i Tyskland og i EU, og han foreslo at Hellas burde ta pause fra euro på grunn av landets statsgjeld. Den stramme økonomiske politikken gjorde ham upopulær i Hellas og andre søreuropeiske land, det ble blant annet satt opp plakater i Aten der han ble sammenlignet med Adolf Hitler.

### Annet
Ved et attentat under et valgkamparrangement i Oppenau den 12. oktober 1990 ble Schäuble skutt av en psykisk syk person og sterkt skadet. Han var siden avhengig av rullestol.

Han ble gift med Ingeborg Schäuble og har fire barn. Hans bror Thomas Schäuble var innenriksminister i Baden-Württemberg.

Schäuble ble tildelt Karlsprisen for 2012.

### Død
Wolfgang Schäuble døde den 26. desember 2023 av kreft 81 år, i Offenburg.

## Referanser


## Eksterne lenker
* 
* 
* 
* 
* http://www.dhm.de/lemo/html/biografien/SchaeubleWolfgang
* https://web.archive.org/web/20041204184022/http://www.bundestag.de/mdb15/bio/S/schaewo0.html